# Kommissorium for det indledende arbejde vedr. videreudvikling af SAM:BO på arbejdsmarkedsområdet

## Baggrund

Det Administrative Kontaktforum har prioriteret *Videreudvikling af SAM:BO* som ét af fem indsatsområder i forbindelse med implementeringen af Sundhedsaftalen 2015-2018. Opgaven med Videreudvikling af SAM:BO er placeret under Følgegruppen for behandling og pleje, som har godkendt nærværende kommissorium.

Videreudvikling af SAM:BO er i Sundhedsaftalen for 2015-2018 beskrevet således, at SAM:BO skal tilpasses, så den kan dække både børn-, og unge- og voksenområdet inden for såvel somatik som psykiatri. SAM:BO skal på sigt række ud over sygehus og hjemmeplejesamarbejdet, således at den elektroniske kommunikation også understøtter samarbejdet med beskæftigelses-, social- og sundheds- og børne- og ungeforvaltningen.

Følgegruppen for behandling og pleje har nu forestået dels revision af seks eksisterende SAM:BO forløb om kommunikation og samarbejde mellem sygehus og hjemmepleje/hjemmesygepleje i kommunen i forbindelse med skadestuebesøg, indsatsen før ambulant forløb eller, ambulante forløb, behandlingsforløb over og under 48 timer og indsatsen efter udskrivning samt udviklingen af tre nye forløb i SAM:BO vedr. kommunikation og samarbejde mellem sygehus og den kommunale socialpsykiatri. Det næste område for videreudvikling af SAM:BO er arbejdsmarkedsområdet.

Der er i følgegruppen enighed om, at der er behov for at afdække potentialet for elektronisk kommunikation i relation til arbejdsmarkedsområdet, inden selve udviklingsarbejdet sættes i gang. Følgegruppen nedsætter derfor en arbejdsgruppe, der i første omgang skal afdække potentialerne i at videreudvikle SAM:BO i relation til arbejdsmarkedsområdet. Afdækningen skal munde ud i et kvalificeret kommissorium samt en tids- og procesplan for arbejdet. Arbejdet med afdækningen vil ligge i 1. halvår af 2019. Arbejdet med selve videreudviklingen af nye SAM:BO forløb vil tidsmæssigt påbegyndes i andet halvår af 2019 og dermed i en ny sundhedsaftaleperiode.

På baggrund af tidligere analysearbejde indenfor området besluttede Det Administrative Kontaktforum, at der skulle ses nærmere på følgende forløb:

* Sygedagpenge
* Ressourceforløb
* Kontanthjælpsmodtagere

og følgende fire patientkategorier:

* Patienter med kræft
* Patienter med sygdomme i bevægeapparatet
* Patienter med hjerneskade
* Patienter med en psykisk sygdom.

Da analysen af ovenstående målgrupper er tre år gammel, bør arbejdsgruppen for det indledende arbejde om videreudvikling af SAM:BO i relation til arbejdsmarkedet, i første omgang at undersøge, hvilke områder der er relevante at inddrage i en videreudvikling af SAM:BO. Dette arbejde forløber mellem januar og juni 2019.

Kriterierne for valg af målgrupper skal være at forløbene i sektorovergange er udfordrede af manglende kommunikation for både involverede patienter og pårørende samt fagprofessionelle.

## Formål

Formålet med det indledende arbejde er at afdække hvilke målgrupper og dermed hvilke nye forløb, der er mest potentiale i at arbejde videre med.

## Opgaver

Arbejdsgruppens hovedopgave er at udarbejde et kvalificeret kommissorium og en tidsplan for videreudvikling af SAM:BO på arbejdsmarkedsområdet, herunder sammensætningen af den arbejdsgruppe, der skal forestå selve videreudviklingen. I den forbindelse skal arbejdsgruppen:

* Analysere hvorvidt de tre udpegede forløb (sygedagpenge, ressourceforløb og kontanthjælpsmodtagere) er de mest oplagte forløb at starte med henset til potentiale og arbejdsgange.
* Analysere hvorvidt de fire udpegede patientkategorier (patienter med kræft, patienter med sygdomme i bevægeapparatet, patienter med hjerneskade og patienter med psykisk sygdom) er de mest oplagte at tage udgangspunkt i henset til potentiale og arbejdsgange.
* Kvalificere hvilke forløb og patientkatogorier, der bør indgå i videreudviklingen.

Som afsæt for selve videreudviklingsarbejdet, vil der tillige være behov for at:

* Drøfte behovet for elektronisk kommunikation mellem involverede parter i forhold til de valgte forløb og patientkategorier
* Drøfte juridiske problemstillinger i forhold til de valgte forløb og patientkategorier
* Drøfte tekniske problemstillinger i forhold til de valgte forløb og patientkategorier

De to sidstnævnte opgaver (juridiske og tekniske problemstillinger), vil for en nærmere afdækning eventuelt skulle opdeles i to selvstændige kommissorier.

## Arbejdsform

Arbejdsgruppen forventes at skulle deltage i 3-4 møder samt 1-2 workshops, som har til formål at afdække potentialet i forløb og patientkategorier samt afdække arbejdsgange og identificere kommunikationsbehov for de valgte forløb og patientkategorier.

## Organisering

Arbejdsgruppen refererer til Følgegruppen for behandling og pleje, som refererer til DAK.

Der er udpeget formandskab for arbejdsgruppen, som vil bestå af:

* Marianne Lundegaard, oversygeplejerske afdeling O, OUH
* Mette Petersen Christensen, afdelingsleder Handicap og Psykiatri, Sønderborg Kommune

Arbejdsgruppen understøttes af hhv. en regional og en kommunal sekretær. Disse er Annette Vestergaard Weng, Region Syddanmark og Dorthe Brænder Lilliendal, Faaborg-Midtfyn Kommune.

Derudover skal der til arbejdsgruppen udpeges følgende fra kommunerne:

* 1 kommunal medformand fra arbejdsmarkedsområdet (delt kommunalt formandskab), gerne en arbejdsmarkedschef
* 2-3 kommunale repræsentanter (medarbejdere/ledere) fra arbejdsmarkedsområdet, med kendskab til områderne sygedagpenge, ressourceforløb og kontanthjælp
* 1 kommunal forløbskoordinator (fx socialrådgiver)
* 2-3 kommunale repræsentanter fra øvrige relevante områder - fx Myndighed, Handicap og Psykiatri m.fl. gerne med erfaring fra de tidligere udviklede SAM:BO-forløb
* 1 kommunal repræsentant som er IT-kyndig i relation arbejdsmarkedsområdet og gerne SAM:BO-kyndig
* 1 kommunal jurist med erfaring fra arbejdsmarkedsområdet

Fra regionen og almen praksis udpeges følgende:

* 1 regional repræsentant med viden om SAM:BO og MedCom-standarder
* 1 kliniker fra et af følgende områder: hjerneskade, bevægeapparat, kræft eller psykiatri
* 1 regional jurist
* 1 regional repræsentant med erfaring fra de tidligere udviklede SAM:BO-forløb
* 1 repræsentant fra Almen Praksis

## Tidsplan

|  |  |
| --- | --- |
| December 2018 | Udpegning og nedsættelse af arbejdsgruppe |
| Januar 2019 | Første møde i arbejdsgruppen |
| Februar-marts 2019 | 1-2 workshops |
| April 2019 | Afsluttende møder i arbejdsgruppen |
| Maj 2019 | Følgegruppen for behandling og pleje forelægges oplæg til kommissorium og tidsplan for SAM:BO arbejdsmarked til godkendelse. |
| Juni 2019 | DAK forelægges oplæg til kommissorium og tidsplan for SAM:BO arbejdsmarked til godkendelse. |